Predkladacia správa

	Materiál „Návrh riešenia dofinancovania novostavby Slovenského národného divadla“ predkladá na rokovanie vlády SR minister kultúry SR na základe bodu B. 2 uznesenia vlády č. 94/2005 z 2. februára 2005.
	Základným zámerom predkladaného materiálu je navrhnúť vláde SR konkrétne kroky, ktoré zabezpečia dokončenie novostavby Slovenského národného divadla v Bratislave. Materiál navrhuje základné finančné východiská a správcovstvo novostavby Slovenského národného divadla po jej dokončení. Zároveň určuje harmonogram základných úloh, postupov a termínov nevyhnutných k realizácii dostavby Slovenského národného divadla, navrhnutých na základe analýz a odborných podkladov.  
	Materiál doplnený ministrom kultúry F. Tóthom o dodatok „Zásady nového návrhu na doriešenie financovania SND“ bol prerokovaný vo Výbore Národnej rady SR pre vzdelanie, vedu, šport a mládež, kultúru a médiá, ako aj v pléne Národnej rady SR dňa 30.6.2005. 
Národná rada SR  uznesením č. 1738 z 1. júla 2005 odporučila ministrovi kultúry požiadať vládu SR o uvoľnenie potrebných finančných prostriedkov zo štátneho rozpočtu. Uvedený materiál bol prerokovaný na úrovni podpredsedu vlády a ministra financií a ministra kultúry.
Predkladaný materiál má dopad na štátny rozpočet v roku 2005 vo výške 500 mil. Sk  tieto výdavky však budú vykryté zvýšenými príjmami ministerstva kultúry dosiahnutými v roku 2006. Materiál nemá environmentálny vplyv ani vplyv na zamestnanosť a podnikateľské prostredie.